P R I J E D L O G

Na osnovu člana 60. stav (2) Zakona o komunalnim djelatnostima ( ˝Službeni glasnik USK˝, broj 4/11, 11/11, 6/12, 13/12 i 14/17) i člana 32. Statuta Općine Velika Kladuša („Službeni glasnik Općine Velika Kladuša“, broj: 12/11), Općinsko vijeće Općine Velika Kladuša, na \_\_\_\_\_\_redovnoj sjednici održanoj dana \_\_\_\_\_\_\_\_ godine, usvojilo je:

**ODLUKU**

**O IZGRADNJI, ODRŽAVANJU, UPRAVLJANJU, KORIŠTENJU I ZAŠTITI MJESNIH VODOVODA, JAVNIH BUNARA I JAVNIH ČESMI**

I PREDMET ODLUKE

**Član 1.**

(1) Ovom Odlukom uređuje se izgradnja, korištenje, zaštita, održavanje i upravljanje mjesnim vodovodima, javnim bunarima i javnim česmama na području općine Velika Kladuša.

(2) Ovom Odlukom uređuje se i preuzimanje postojećih mjesnih vodovoda, javnih bunara i javnih česmi od strane Općine Velika Kladuša (u daljem tekstu: Općina), njihova legalizacija i povjeravanje na upravljanje i održavanje davaocu usluge snabdijevanja pitkom vodom putem mjesnog vodovoda.

**Član 2.**

Na sva pitanja koja nisu regulirana odredbama ove Odluke, a odnose se na djelatnost snabdijevanja pitkom vodom putem mjesnih vodovoda, javnih bunara i javnih česmi, primjenjuju se odredbe Odluke o snabdijevanju pitkom vodom na području općine Velika Kladuša, ukoliko nisu u suprotnosti sa odredbama ove Odluke.

II OPĆE ODREDBE

**Član 3.**

(1) Mjesni vodovod je, u smislu ove Odluke, samostalni sistem snabdijevanja pitkom vodom, izvan javnog vodovodnog sistema, koji služi za snabdijevanje pitkom vodom mjesnog stanovništva i drugih subjekata i koji ima uređeno izvorište zaštićeno od zagađenja, kaptažu, uređaj za dezinfekciju vode, rezervoar, pumpnu stanicu i vodovodnu mrežu.

(2) Mjesni vodovodi koji služe za snabdijevanje pitkom vodom dvadeset i više domaćinstava tretiraju se kao javni sistem snabdijevanja pitkom vodom.

**Član 4.**

Javni bunar je, u smislu ove Odluke, objekat koji služi za snabdijevanje pitkom vodom, i snabdijeva najmanje dva domaćinstva i koji ima odgovarajući uređaj za zahvatanje i crpljenje podzemne vode i za zaštitu od zagađenja.

**Član 5.**

Javna česma je, u smislu ove Odluke, pojedinačni objekat koji služi za javno korištenje pitkom vodom mjesnog stanovništva i prolaznika, a koji ima odgovarajući uređaj za crpljenje vode i za zaštitu od zagađenja.

**Član 6.**

(1) Izvorišta koja se zahvataju za snabdijevanje pitkom vodom putem mjesnog vodovoda mogu biti površinska ili podzemna, a moraju biti takva da imaju količine vode dovoljne da se obezbijedi neprekidno snabdijevanje pitkom vodom tokom cijele godine te da svojim zahvatom ne smiju narušavati složeni ekološki sistem.

(2) Izuzetno će nadležni organ općinske uprave izdati potrebne saglasnosti i druga odobrenja i kada izvorišta nemaju dovoljne količine vode u smislu stava (1) ovog člana, ukoliko on na drugi način ne može riješiti pitanje snabdijevanja vodom mjesnog stanovništva.

**Član 7.**

(1) Objektima i uređajima mjesnog vodovoda, u smislu odredaba ove Odluke, smatraju se: izvorišta, objekti za zahvatanje vode, objekti i uređaji za prečišćavanje, kondicioniranje i dezinfekciju vode, crpna postrojenja, rezervoari i vodovodna mreža, koju čine cjevovodi, ulična razvodna mreža i priključci na mjesni vodovod do mjernog uređaja korisnika usluge, uključujući i mjerni uređaj, te ugrađen i propisno baždaren uređaj za mjerenje količine iskorištene vode iz rezervoara.

(2) Tehničko jedinstvo sistema snabdijevanja pitkom vodom putem mjesnog vodovoda ostvaruje se povezivanjem objekata i uređaja iz stava (1) ovog člana.

(3) Svi objekti i uređaji mjesnog vodovoda moraju imati sve propisane dijelove i biti u ispravnom stanju.

**Član 8.**

(1) Davalac usluge snabdijevanja pitkom vodom putem mjesnog vodovoda na području općine Velika Kladuša je subjekt kojem Općina, nakon preuzimanja, povjeri na upravljanje i održavanje mjesni vodovod, u skladu sa odredbom člana 13. Zakona o komunalnim djelatnostima (u daljem tekstu: davalac usluge).

(2) Do preuzimanja od strane Općine, uslugu snabdijevanja pitkom vodom putem mjesnog vodovoda pružaju postojeći davaoci usluge u skladu sa ovom Odlukom.

**Član 9.**

Korisnik usluge snabdijevanja pitkom vodom putem mjesnog vodovoda je fizičko ili pravno lice koje se snabdijeva pitkom vodom putem mjesnog vodovoda i koje je sa davaocem usluge zaključilo ugovor o pružanju, odnosno korištenju te usluge (u daljem tekstu: korisnik usluge).

**Član 10.**

Mjesni vodovodi koji su izgrađeni i koji se koriste do dana stupanja na snagu ove Odluke, bez obzira čijim su sredstvima izgrađeni, predat će se, u skladu sa odredbom člana 60. stav (3) Zakona o komunalnim djelatnostima USK-a te odredbama ove Odluke, Općini na daljnje upravljanje i održavanje.

III IZGRADNJA OBJEKATA MJESNOG VODOVODA

**Član 11.**

Izgradnja novih te rekonstrukcija i sanacija postojećih objekata mjesnog vodovoda vrši se na osnovu izdatog odobrenja za građenje u skladu s propisima koji regulišu oblast prostornog uređenja i građenja.

**Član 12.**

(1) Investitor za izgradnju objekata mjesnog vodovoda iz ove Odluke može biti mjesna zajednica ili grupa građana putem mjesne zajednice, ili kao donator Općina, te viši nivoi vlasti, privredni subjekti i međunarodne organizacije.

(2) Priprema i poduzimanje aktivnosti u svrhu izgradnje objekata mjesnog vodovoda može se provesti samo na osnovu pisane saglasnosti mjesne zajednice ili nadležne općinske službe.

(3) Investitor za rekonstrukciju i sanaciju objekata mjesnog vodovoda je davalac usluge.

**Član 13.**

Izgradnja mjesnog vodovoda vrši se na temelju izdatog odobrenja za građenje.

**Član 14.**

Za mjesni vodovod ili neki od objekata mjesnog vodovoda koji je bespravno izgrađen, može se, u skladu sa važećim zakonskim propisima iz oblasti prostornog uređenja i građenja, naknadno izdati odobrenje za građenje, ako su s obzirom na namjenu, veličinu, položaj, ispravnost i druge karakteristike objekta, ispunjeni uslovi za legalizaciju.

IV UPRAVLJANJE I KORIŠTENJE MJESNOG VODOVODA

**Član 15.**

Upravljanje mjesnim vodovodom podrazumijeva poduzimanje mjera i aktivnosti u svrhu održavanja objekata i uređaja mjesnog vodovoda u ispravnom i funkcionalnom stanju, čuvanja od oštećenja ili uništenja, te rekonstrukcije i dogradnje u skladu sa potrebama korisnika.

**Član 16.**

Općina, u skladu s odredbom člana 60. stav (3) Zakona o komunalnim djelatnostima (˝Službeni glasnik USK˝ broj: 4/11, 11/11, 6/12, 13/12 i 14/17), preuzima na upravljanje i održavanje mjesne vodovode, javne bunare i javne česme koji su izgrađeni i koji se koriste, u skladu sa odredbama ove Odluke.

**Član 17.**

(1) Svim mjesnim vodovodima koji budu legalno izgrađeni i pušteni u upotrebu nakon stupanja na snagu ove Odluke, upravlja i održava ih Općina, odnosno javno preduzeće kojem je Općina povjerila mjesni vodovod na upravljanje i održavanje.

(2) Mjesni vodovodi čiji korisnici i vodovodna mreža prelaze administrativne granice općine Velika Kladuša preuzimaju se prema mjesnoj nadležnosti za izvorište sa kojeg se snabdijeva mjesni vodovod.

**Član 18.**

Davalac usluge kojem je Općina povjerila na upravljanje i održavanje mjesne vodovode, javne bunare i javne česme, dužan je uspostaviti i voditi evidenciju o postojećim mjesnim vodovodima, javnim bunarima i javnim česmama na svom području, te evidentirati sve promjene koje u vezi njih nastupe.

**Član 19.**

(1) Na osnovu podataka dostavljenih od mjesnih zajednica, Općina će u saradnji sa javnim preduzećem snimiti stanje svakog postojećeg mjesnog vodovoda, koji sadrži podatke o stanju objekata i uređaja mjesnog vodovoda.

(2) Na osnovu prikupljenih podataka sačiniće se evidencija o mjesnim vodovodima.

**Član 20.**

Za objekte i uređaje mjesnog vodovoda za koje se nakon preuzimanja utvrdi da nisu dovedeni u stanje ispravnosti minimalno potrebno za sigurno korištenje, nadležni organ donosi rješenje o zabrani korištenja i stavljanju tog mjesnog vodovoda van upotrebe, uz osiguranje postojećih korisnika snabdijevanjem vodom na drugi način.

**Član 21.**

(1) Preuzete objekte i uređaje mjesnog vodovoda Općina povjerava na upravljanje i održavanje subjektu, koji ispunjava uslove iz člana 13. Zakona o komunalnim djelatnostima.

(2) Povjeravanje upravljanja i održavanja mjesnog vodovoda javnom preduzeću vrši se rješenjem Općinskog načelnika.

**Član 22.**

Davalac usluge knjigovodstveno će voditi i iskazivati troškove obavljanja povjerene djelatnosti odvojeno od drugih djelatnosti koje obavlja.

**Član 23.**

Sve do preuzimanja mjesnog vodovoda od strane Općine, mjesnim vodovodom upravljaju postojeći korisnici, odnosno davaoci usluga u skladu sa ovom Odlukom.

**Član 24.**

U skladu sa odredbom člana 25. Zakona o komunalnim djelatnostima, davalac usluge dužan je ponuditi korisnicima usluge zaključenje ugovora kojim će se utvrditi međusobna prava i obaveze između davaoca i korisnika komunalne usluge.

**Član 25.**

(1) Svaki korisnik mjesnog vodovoda mora imati ugrađene vodomjere za svaku građevinu priključenu na mjesni vodovod.

(2) Kako bi se spriječili gubici vode i druge štete, svaki korisnik mjesnog vodovoda dužan je poduzimati sve razumne mjere da kućne instalacije drži u ispravnom stanju.

(3) U slučaju neizvršenja obaveze iz stava (2) ovog člana, nastali gubici i troškovi padaju na teret korisnika.

**Član 26.**

(1) Korisnici preuzetih mjesnih vodovoda izgrađenih do dana stupanja na snagu ove Odluke, koji su priključeni na mjesni vodovod bez propisno ugrađenog vodomjera i bez priključka na javni sistem odvodnje otpadnih voda ili izgrađene septičke jame, dužni su o svom trošku omogućiti davaocu usluge propisanu ugradnju vodomjera, te izvršiti priključenje objekta na javni sistem odvodnje otpadnih voda ili izgraditi septičku jamu.

(2) Ukoliko korisnik mjesnog vodovoda ne izvrši obavezu iz stava (1) ovog člana, komunalni inspektor će tom korisniku rješenjem zabranit korištenje usluge snabdijevanja pitkom vodom putem mjesnog vodovoda.

**Član 27.**

Općina je dužna da politikom cijena komunalne usluge snabdijevanja pitkom vodom putem mjesnog vodovoda osigura materijalne, organizacione i druge uslove za održavanje objekata i uređaja mjesnog vodovoda u funkcionalnom stanju i njihovo korištenje u skladu sa njihovom prirodom i namjenom, kao i čuvanje od uništenja, oštećenja i nenamjenskog korištenja.

V PRIKLJUČENJE NA MJESNI VODOVOD

**Član 28.**

(1) Licima koja nisu sudjelovala u izgradnji preuzetog mjesnog vodovoda može se odobriti priključenje na mjesni vodovod, ukoliko ispunjava uslove za priključenje.

(2) Odobrenje iz stava (1) ovog člana izdat će se ukoliko su dostupne količine vode za piće dovoljne da novim priključkom ne bude ugrožena opskrba postojećih korisnika, te ako se snabdijevanje vodom novog korisnika ne može organizirati na drugi način.

**Član 29.**

(1) Svaki objekat koji se priključuje na vodovodnu mrežu mjesnog vodovoda mora posjedovati odobrenje za građenje, odnosno odgovarajuće uvjerenje općinskog organa nadležnog za poslove građenja da za takav objekat odobrenje za građenje nije potrebno.

(2) Objekti kod kojih odvodnja otpadnih voda nije riješena na propisan način, ne mogu se priključiti na vodovodnu mrežu mjesnog vodovoda.

**Član 30.**

(1) Lice kojem je u skladu sa članom 28. ove Odluke odobreno priključenje na mjesni vodovod dužno je sa davaocem usluge, a prije početka korištenja usluge snabdijevanja vodom putem mjesnog vodovoda, zaključiti ugovor kojim se regulira njegova obaveza plaćanja troškova izgradnje sistema, upravljanja i održavanja, srazmjerno troškovima koje su postojeći korisnici usluge za te potrebe već snosili.

(2) Uplaćena sredstva na ime troškova izgradnje sistema preuzetog mjesnog vodovoda iz stava (1) ovog člana namjenski se upotrebljavaju za legalizaciju tog mjesnog vodovoda.

(3) Lice koje odbije zaključiti ugovor iz stava (1) ovog člana ne može se odobriti priključenje na mjesni vodovod.

VI UTVRĐIVANJE I NAPLATA CIJENE SNABDIJEVANJA VODOM ZA PIĆE

**Član 31.**

Sredstva za obavljanje djelatnosti snabdijevanja pitkom vodom putem mjesnog vodovoda obezbjeđuju se iz cijene komunalne usluge.

**Član 32.**

(1) Do preuzimanja mjesnog vodovoda na upravljanje i održavanje od strane Općine, odnosno do povjeravanja davaocu usluge, iznos cijene za korištenu vodu uplaćuje se na račun mjesne zajednice, jednako kao i uplate za ostale troškove održavanja sistema.

(2) Cijenu vode iz mjesnog vodovoda pod upravom mjesne zajednice utvrđuje savjet mjesne zajednice za svaku kalendarsku godinu unaprijed svojom odlukom, a koja ne može biti veća od aktuelne cijene koju JKP „Vodovod i kanalizacija“ d.o.o. Velika Kladuša fakturiše korisnicima vodnih usluga priključenim na javni vodovodni sistem.

(3) Cijena vode mora biti takva da pokriva troškove redovnog održavanja sistema i troškove amortizacije.

(4) Sredstva iz stava (1) ovog člana koristit će se strogo namjenski.

**Član 33.**

(1) Mjesna zajednica vodi evidenciju korisnika mjesnog vodovoda, u koju svakog posljednjeg dana u tekućem mjesecu upisuje izvršenje ili neizvršene obaveze plaćanja cijene za korištenu vodu za prethodni mjesec.

(2) U slučaju neplaćanja cijene za korištenu vodu utvrđenog u tekućem mjesecu za prethodni mjesec, mjesna zajednica upisat će zakašnjenje u evidenciju iz stava (1) ovog člana i pisanim putem upozorit će korisnika na kašnjenje u izvršenju obaveze plaćanja, na upis kašnjenja u evidenciju te na mogućnost prisilne naplate nakon preuzimanja sistema na upravljanje od strane Općine.

(3) Evidenciju iz stava (1) ovog člana mjesna zajednica predaje Općini prilikom preuzimanja na upravljanje mjesnog vodovoda od strane Općine.

**Član 34.**

(1) Nakon preuzimanja od strane Općine i povjeravanja na upravljanje i održavanje mjesnog vodovoda subjektu u skladu sa odredbama člana 13. Zakona o komunalnim djelatnostima, cijenu za isporučenu vodu za piće putem mjesnog vodovoda utvrđuje uz prethodnu saglasnost Općinskog vijeća, davalac usluge na temelju odredaba Odluke o utvrđivanju jedinice mjere i načinu formiranja cijena komunalnih proizvoda i usluga.

(2) Politikom cijena komunalnih proizvoda i usluga Općina mora obezbjediti takav nivo cijena komunalnih proizvoda i usluga koji će obezbjediti održivost vodosnabdijevanja.

VII ZAŠTITA MJESNOG VODOVODA

**Član 35.**

(1) Izvorište koje služi za snabdijevanje vodom za piće mjesnog stanovništva ne smije biti izloženo zagađenjima iz gradske kanalizacije, industrijske kanalizacije, deponije čvrstog otpada, gnojidbe poljoprivrednih površina, kanalizacija sa poljoprivrednih farmi, saobraćajnih površina i sl.

(2) Ukoliko je izvorište čija je planirana namjena snabdijevanje vodom za piće mjesnog stanovništva izloženo nekom od oblika zagađenja iz stava (1) ovog člana, prije puštanja mjesnog vodovoda u upotrebu, moraju se poduzeti odgovarajuće mjere sprječavanja zagađenja izvorišta.

**Član 36.**

(1) Davalac usluge snabdijevanja pitkom vodom putem mjesnog vodovoda dužan je obezbijediti odgovarajuće mjere zaštite na objektima i uređajima mjesnog vodovoda u cilju njihove ispravnosti, funkcionalnosti i obezbjeđivanja propisanog kvaliteta pitke vode u skladu sa posebnim zakonima i tehničkim propisima i standardima, odnosno osiguranja objekta i uređaja mjesnog vodovoda kod odgovarajućeg osiguravajućeg subjekta.

(2) Pod mjerama zaštite iz stava (1) ovog člana podrazumijevaju se mjere fizičke i tehničke zaštite, zaštite od strujnog udara, zaštite od poplava, zaštite od požara i zaštite u slučaju potresa, a u skladu sa propisima koji regulišu te oblasti.

**Član 37.**

Zabranjeno je na javnim bunarima i javnim česmama pranje rublja i posuđa, kupanje, korištenje hemijskih sredstava za čišćenje u druge svrhe, te poduzimanje bilo koje druge radnje koja može nanijeti štetu zdravstvenoj ispravnosti vodi za piće ili oštetiti ili uništiti ove objekte i pripadajuće uređaje.

**Član 38.**

U cilju zaštite mjesnog vodovoda i dostupnih količina vode za piće sa izvorišta zabranjeno je:

a) vršiti izgradnju nazemnih i podzemnih objekata koji bi na bilo koji način mogli ugroziti izvorište i objekte mjesnog vodovoda;

b) na površini ispod koje su instalacije mjesnog vodovoda ostavljati otpad, posebno organskog porijekla, ispuštati otpadne vode, zakopavati leševe uginulih životinja i dr;

c) mijenjati mjerne uređaje, vršiti popravke i rekonstrukcije na vodovodu bez ovlaštenja;

d) kršiti propise o ograničenoj potrošnji i štednji dok traje propisana mjera;

e) na bilo koji način ugroziti kvalitet vode ili mogućnost snabdijevanja vodom.

**Član 39.**

(1) Kontrola zdravstvene ispravnosti vode za piće podrazumijeva ispitivanje kvaliteta izvorišta, zdravstvene ispravnosti vode u vodnim objektima i vodovodnoj mreži, te kontrolu dezinfekcije.

(2) Kontrola zdravstvene ispravnosti vode za piće iz pojedinačnih vodnih objekata obuhvata lokalnu inspekciju vodnog objekta, kao i praćenje kvaliteta vode od izvorišta do korisnika.

(3) Subjekt koji upravlja mjesnim vodovodom dužan je osigurati redovno vršenje kontrole zdravstvene ispravnosti vode za piće, u skladu sa propisima o zdravstvenoj ispravnosti vode za piće, te izvjestiti nadležnu Općinsku službu o rezultatima zdravstvene ispravnosti vode za piće.

(4) Troškovi kontrole zdravstvene ispravnosti vode za piće iz stava (1) ovog člana sastavni su dio strukture cijene usluge snabdijevanja vodom za piće.

(5) Subjekt koji upravlja mjesnim vodovodom dužan je u objekte rezervoara ugraditi hlorinatore, a hlorinaciju i održavanje istih na temelju zaključenog ugovora povjeriti preduzeću ovlaštenom za obavljanje predmetne djelatnosti, ukoliko se radi o mjesnom vodovodu koji nije preuzet od strane Općine.

VIII NADZOR NAD PROVOĐENJEM ODLUKE

**Član 40.**

Upravni nadzor nad provođenjem odredaba ove odluke vrši Općinski organ uprave putem službe nadležne za komunalne djelatnosti.

**Član 41.**

(1) Inspekcijski nadzor nad provođenjem odredaba ove Odluke vrši komunalno-vodni inspektor, uz pomoć komunalnog redara.

(2) Komunalno-vodni inspektor i komunalni redar u vršenje inspekcijskog nadzora postupaju u skladu s ovlaštenjima utvrđenima Zakonom o komunalnim djelatnostima, Odlukom o snabdijevanju pitkom vodom na području općine Velika Kladuša, te ovom Odlukom.

(3) Komunalno-vodni inspektor u provođenju inspekcijskog nadzora nad provedbom odredaba ove Odluke ovlašten je:

a) kontrolirati da li se snabdijevanje vodom mjesnog stanovništva obavlja u skladu sa ovom Odlukom;

b) kontrolirati stanje objekata mjesnog vodovoda i pripadajućih uređaja;

c) provoditi mjere i izricati sankcije za kršenje odredbi ove Odluke.

IX KAZNENE ODREDBE

**Član 42.**

(1) Novčanom kaznom od 3.000,00 KM do 5.000,00 KM kaznit će se za prekršaj davalac usluge ako ne uspostavi i ne vodi evidenciju o postojećim mjesnim vodovodima, javnim bunarima i javnim česmama na svom području te ako ne upisuje pravovremeno sve promjene koje u vezi njih nastupe (član 18.).

(2) Za prekršaj iz stava (1) ovog člana kaznit će se odgovorno lice davaoca usluge, novčanom kaznom od 500,00 KM do 1.500,00 KM.

**Član 43.**

(1) Novčanom kaznom od 1.000,00 KM do 3.000,00 KM kaznit će se za prekršaj davalac usluge ako djelatnost snabdijevanja pitkom vodom putem mjesnog vodovoda ne vodi i ne iskazuje odvojeno troškove te usluge od ostalih djelatnosti koje obavlja (član 22.).

(2) Za prekršaj iz stava (1) ovog člana kaznit će se odgovorno lice davaoca usluge, novčanom kaznom od 500,00 KM do 1.500,00 KM.

**Član 44.**

(1) Novčanom kaznom od 1.000,00 KM do 3.000,00 KM kaznit će se za prekršaj davalac usluge snabdijevanja pitkom vodom putem mjesnog vodovoda ako ne ponudi korisniku te usluge zaključenje ugovora kojim će se utvrditi međusobna prava i obaveze između davaoca i korisnika te usluge (član 24.).

(2) Za prekršaj iz stava (1) ovog člana kaznit će se dogovorno lice davaoca usluge, novčanom kaznom od 500,00 KM do 1.500,00 KM.

**Član 45.**

(1) Novčanom kaznom od 1.000,00 KM do 3.000,00 KM kaznit će se za prekršaj pravno lice korisnik usluge snabdijevanja pitkom vodom putem mjesnog vodovoda ako nema ugrađen posebni vodomjer za građevinu priključenu na mjesni vodovod koja ima zaseban poslovni prostor (član 25. stav 1).

(2) Za prekršaj iz stava (1) ovog člana kaznit će se odgovorno lice pravnog lica korisnika usluge, novčanom kaznom od 500,00 KM do 1.500,00 KM.

(3) Za prekršaj iz stava (1) ovog člana kaznit će se fizičko lice korisnik usluge, novčanom kaznom od 1.000,00 KM do 3.000,00 KM.

**Član 46.**

(1) Novčanom kaznom od 1.000,00 KM do 3.000,00 KM kaznit će se za prekršaj mjesna zajednica ako ne uspostavi i ne vodi evidenciju korisnika mjesnog vodovoda, te ako tu evidenciju ne preda Općini prilikom preuzimanja na upravljanje mjesnog vodovoda od strane Općine (član 33. stav 3).

(2) Za prekršaj iz stava (1) ovog člana kaznit će se odgovorno lice mjesne zajednice, novčanom kaznom od 500,00 KM do 1.500,00 KM.

**Član 47.**

(1) Novčanom kaznom od 3.000,00 KM do 5.000,00 KM kaznit će se za prekršaj davalac usluge ako ne obezbijedi odgovarajuće mjere zaštite na objektima i uređajima mjesnog vodovoda (član 36. stav 1).

(2) Za prekršaj iz stava (1) ovog člana kaznit će se odgovorno lice davaoca usluge, novčanom kaznom od 500,00 KM do 1.500,00 KM.

**Član 48.**

Novčanom kaznom od 500,00 KM do 1.500,00 KM kaznit će se za prekršaj fizičko lice koje postupi protivno zabrani iz člana 37. ove Odluke.

**Član 49.**

(1) Novčanom kaznom od 3.000,00 KM do 5.000,00 KM kaznit će se za prekršaj pravno lice koje

postupi protivno nekoj od zabrana iz člana 38. ove Odluke.

(2) Za prekršaj iz stava (1) ovog člana kaznit će se odgovorno lice pravnog lica, novčanom kaznom od 500,00 KM do 1.500,00 KM.

(3) Za prekršaj iz stava (1) ovog člana kaznit će se fizičko lice, novčanom kaznom od 500,00 KM do 1.500,00 KM.

**Član 50.**

(1) Novčanom kaznom od 1.000,00 KM do 3.000,00 KM kaznit će se za prekršaj davalac usluge koji ne osigura redovno vršenje kontrole zdravstvene ispravnosti vode za piće (član 39. stav 3).

(2) Za prekršaj iz stava (1) ovog člana kaznit će se odgovorno lice davaoca usluge, novčanom kaznom od 500,00 KM do 1.500,00 KM.

X PRELAZNE I ZAVRŠNE ODREDBE

**Član 51.**

Općina je dužna preuzete mjesne vodovode, javne bunare i javne česme povjeriti na upravljanje i

održavanje nekom od subjekata u skladu sa članom 11. i 13. Zakona o komunalnim djelatnostima u roku od 3 (tri) mjeseca od dana preuzimanja, odnosno od dana pribavljanja odobrenja za građenje za mjesni vodovod, javni bunar ili javnu česmu (član 21.).

**Član 52.**

Korisnici mjesnih vodovoda izgrađenih do dana stupanja na snagu ove Odluke, koji su priključenje na mjesni vodovod izvršili bez ugrađenog vodomjera i izgrađene septičke jame, dužni su o svom trošku omogućiti davaocu usluge propisanu ugradnju vodomjera i izgraditi septičku jamu u roku od jedne godine od dana stupanja na snagu ove Odluke (član 26.).

**Član 53.**

Ova Odluka stupa na snagu osmog dana od dana objavljivanja u Službenom glasniku Općine Velika Kladuša.

**Obrađivač: Predlagač:**

**Služba za komunalne djelatnosti, vodne resurse, Općinski načelnik**

**zaštitu okoliša i inspekcijske poslove**